B. Bugár, podpredseda NR SR: (2001-11-28):
Pýtam sa pána ministra, či chce zaujať stanovisko v rozprave. Nech sa páči, pán minister, máte slovo. P. Magvaši, minister práce, sociálnych vecí a rodiny SR: Ďakujem, pán podpredseda. Vážené dámy, vážení páni, najmä vo faktických pripomienkach, pokiaľ reagovali panie poslankyne a páni poslanci, tak skôr sa to dotýkalo toho, čo je predmetom prvého čítania k takémuto zákonu, takže nerád by som sa k tomu späť vracal. A nakoniec sú to stále sa opakujúce tie isté pripomienky, ktoré sa od okamihu zavedenia inštitútu verejnoprospešných prác opakujú. Myslím si, že život hovorí úplne o niečom inom, to, čo tu napríklad pani Tóthová neustále opakuje. A skutočne by bolo dobré, aby sa pani Tóthová stretla s primátormi a starostami miest a obcí a identifikovala to, že čo títo ľudia pre obce a mestá vykonali. Miesto toho, miesto toho, že by poberali iba dávku sociálnej pomoci. Ale aby som bol vecný. Samozrejme, osobne návrh pána poslanca Dzuráka podporujem a chcel by som vás poprosiť, aby ste to postrehli. Myslím si, že život totiž prináša pri určitých špecifických otázkach, ako sú zrakovo postihnutí občania, určité špecifické podmienky, ktoré ani pri tvorbe zákona v roku 1996, pani poslankyňa Tóthová, sa nepostrehli. A vlastne život ukázal, že ich treba naplniť, a myslím si, že by sme mali túto skutočnosť a vy ako poslanci podporiť. Myslím si, že treba podporiť aj návrh pána poslanca Andrassyho, i keď je nad rámec toho, čo vláda Slovenskej republiky predložila. Chcel by som povedať, že v nadväznosti na projekt zamestnávania mladých ľudí sa nám ukázala, že v tej štvrtej fáze nám chýba dopracovanie inštitucionálneho riešenia typu napríklad absolventská prax. Tu sme si overovali a to overovanie malo nejaký čas. To znamená, že keď sa pripravoval návrh tejto novely zákona, neboli ešte dotiahnuté výsledky tej práce. A dovolím si povedať, že tak, ako je navrhnutá táto novela v tej časti absolventskej praxe, vychádza z praktickej realizácie pilotného projektu absolventskej praxe a je vlastne akosi doplnením štvrtej fázy celého toho projektu zamestnávania mladých ľudí, kde teda úspešnosť tohto projektu je približne okolo 60 % vo väzbe na zamestnanosť. Ba dokonca vám poviem, že ten jav, ktorý sa tu jasne preukazuje, že sa zvyšuje zamestnanosť absolventov stredných a vysokých škôl, a veľmi radikálne, že nám nieže zastagnoval podiel zvyšovania nezamestnanosti mladých ľudí, ale začína klesať. Je práve výsledkom tohto systémového prístupu. A tento krok absolventskej praxe ešte vlastne ďalej prehĺbi tieto skúsenosti, ktoré z praktickej realizácie máme. Žiaľ, my sa pohybujeme v dosť neznámom prostredí, to treba jednoznačne povedať, že špecifiká trhu práce na Slovensku sú určite úplne rozdielne oproti špecifikám trhu práce v Českej republike, takže by som bol rád, keby sa vážená Národná rada rozhodla podporiť tento návrh. Pokiaľ je tá otázka, ktorá bola zo strany pani poslankyne Sárközy o tom, či je to zahrnuté v rozpočte Národného úradu práce, alebo nie, viete, Národný úrad práce má základnú blokovú schému – peniaze na aktívnu politiku zamestnanosti. My predpokladáme, a tak je to napísané v rozpočte na aktívnu politiku trhu práce, vyčleniť 3,9 mld. korún, z čoho je 900 mil. korún zo štátneho rozpočtu, pričom to členenie bolo 300 mil. korún na projekt zamestnávania mladých ľudí, 600 mil. korún na verejnoprospešné práce dlhodobo nezamestnaných ľudí na verejnoprospešných prácach. My sme na predstavenstve Národného úradu práce minulý týždeň prerokúvali rozčlenenie týchto 3 mld. korún. To znamená, tie 3 mld. korún, ktoré sú zdrojmi, ktoré vychádzajú z aktívnej politiky trhu práce zo zdrojov Národného úradu práce, chcel by som vás ubezpečiť, že sme v tom základnom zameraní toho, čo budú zdroje, ktoré by mali byť ako systémová celoplošná absolventská prax, pretože to zatiaľ v zákone nebolo, ale očakávame, že to v zákone bude, sme takto pripravili rozpracovanie rozpočtu na rok 2002 pre celú štruktúru národných úradov práce. Takže pokiaľ zrejme pán generálny riaditeľ Národného úradu práce povedal, tak samozrejme odpovedal v tom zmysle slova, že momentálne v tom predloženom rozpočte sú napočítané 3 mld. korún na aktívnu politiku trhu práce a to vnútorné rozčlenenie potom vzniká podľa jednotlivých paragrafov zo zákona a odporúčaní, aby v takomto zmysle to bolo smerované. Lebo, aby sme si uvedomili, absolventská prax nebude obligatórna záležitosť, bude záležitosť, ktorá bude fakultatívna a bude vychádzať práve z realizácie projektu zamestnávania mladých ľudí. No a čo sa týka, pán poslanec Mesiarik, vášho návrhu, tak chcel by som v prvom rade povedať, že tento váš návrh sa vážne týka dvoch zákonov: zákona o sociálnej pomoci a zákona o vysokých školách, resp. o celoživotnom vzdelávaní. Zatiaľ v našom zákonodarstve sa pojem externé štúdium nepozná, pán poslanec. To znamená, že váš návrh, ktorý takto napíšete, je absolútne zmätočný a nie je realizovateľný v praxi. Treba povedať, že tzv. formu externého štúdia využívajú vysoké školy a univerzity prostredníctvom cesty tzv. celoživotného vzdelávania, kde však zároveň za toto štúdium školy vyžadujú platby. Na účel zákona o sociálnej pomoci sociálnu pomoc má dostať ten, kto sa stáva sociálne odkázaným, dostane sa do stavu hmotnej núdze. Stav hmotnej núdze sa presne identifikuje. Ak niekto za semester môže zaplatiť minimálne, lebo dnes je priemer platieb za externé štúdium 15 tisíc korún a maximálna hladina je niekde až 50 tisíc korún, tak ten občan nie je v sociálnej núdzi. Ten občan má zdroje. Treba si teda zároveň povedať, že mnohokrát ide o množstvo mladých ľudí, ktorí si radšej vyberú externé štúdium, ako by išli študovať na denné štúdium. Pri dennom štúdiu nedostane žiaden príspevok, pretože rodičia nevykazujú, že sú sociálne odkázaní, nemá sociálne štipendium, ale keď podľa starého prešiel na externé štúdium, preukázal sa, že je nezamestnaný, dostal podporu sociálnej pomoci. Podpora sociálnej pomoci ide za niečo iné, nie za to, že študuje, ale že je v sociálnom stave hmotnej núdze. Takže bol by som rád, aby sme nemiešali dve veci. Samozrejme, budete tu mať zákon o vysokých školách, kde sa tieto určité deformácie, nezosúladenia riešia. Ja by som potom odporúčal, páni poslanci, aby ste zvážili to, či treba platiť za externé štúdium. Ak sa nebude platiť za externé štúdium, myslím si, že tým bude dostatok zdrojov. To, čo dnes platia za externé štúdium títo ľudia, budú si môcť zabezpečiť svoje štúdium ďalej. Takže po prvé. Ten váš návrh je nerealizovateľný, pán poslanec, pretože zákony nepoznajú externé štúdium. Nebudeme vedieť, podľa čoho máme toto porovnávať. Teda váš zámer, ktorý ste navrhli, nemá žiaden odkaz k ničomu, nemá odkaz k žiadnemu zákonu, čiže je nerealizovateľný. Je formálny a je neprepojený na ostatné zákony, o ktorých som tu rozprával. Ďakujem.